Word 'n werwingskonsultant vir 'n maatskappy of 'n sportspan - Solidariteit Wêreld LoopbaanSolidariteit Wêreld Loopbaan
Tuis › Artikels › Word 'n werwingskonsultant vir 'n maatskappy of 'n sportspan
'n Werwingskonsultant se werk is om die regte kandidaat vir die regte werk te te soek en in die regte beroep te plaas waar hulle 'n aanwins vir die firma sal wees en ook waar hulle self suksesvol sal wees. Die konsultant dien as tussenganger tussen die maatskappy wat huur en die kandidaat en sy doel is om 'n wederkerig voordelige werkgeleentheid te skep vir sowel die maatskappy as die werksoeker. Hy moet dus kennis dra van die maatskappy se besigheid en kultuur asook die professionele ambisies van die kandidaat. Gewoonlik het die werwingskonsultant goeie professionele ondervinding van die veld of industrie waarvoor hy werf omdat hy self uit daardie milieu kom.
Hy moet weet wat 'n maatskappy soek in 'n kandidaat, die regte kandidaat werf en hom voorstel aan die maatskappy.
Die werwingskonsultant hanteer die werwingsproses vanaf die eerste onderhoud met 'n potensiële kandidaat tot waar die werkaanbod gemaak word. Dit sluit in die soek na geskikte kandidate, salaris- en byvoordeelonderhandeling tot die voorstel van die kandidaat aan die kliënt vir 'n finale onderhoud. Hy moet dus goeie kommunikasie- en onderhoudvaardighede hê om die eerste siftingsproses suksesvol te kan voltooi.
By die eerste onderhoud moet hy die kandidaat aan die maatskappy se handelsmerk kan voorstel – wat is spesiaal aan die maatskappy waarvoor hy werf en hoekom behoort die kandidaat vir hulle te werk.
Indien jy so 'n beroep oorweeg, moet jy sekere vaardighede hê, soos om 'n goeie onderhandelaar te wees, 'n wenmentaliteit te hê, 'n bewese prestasierekord in jou huidige beroep te hê, aanpasbaar te wees, doelwitte te kan bereik en teleurstelling te bowe te kan kom. Jy sal die kliënt se behoeftes moet verstaan en jy sal in 'n span moet kan werk.
Om te kan netwerk is belangrik want jy moet weet waar en hoe om kandidate te soek en te lok. Jy moet ook advertensiekuns en -taal goed ken. Jy moet weet waar om te adverteer om die beste kandidaat te lok. Die span wat jy om jou opbou, is ook 'n bron van inligting waaruit jy ook kandidate kan bekom en daarom is dit noodsaaklik om 'n goeie verhouding en werketiek met hulle op te bou.
Kwalifikasies: 'n Graad in besigheid en menslike hulpbronne sal in jou guns tel en omdat daar 'n element van verkope is, sal vorige ondervinding in verkope en kliëntediens in jou guns tel.
Om suksesvol te wees in hierdie beroep moet jy deursettingsvermoë hê asook die vermoë om mense te kan oortuig. Jy moet baie goeie kommunikasievaardighede hê, nie net in meer as een taal nie maar jy moet ook noukeurig kan luister.
Waar werk jy? Direk by die menslikehulpbronafdeling van 'n groot firma of as 'n span by 'n onafhanklike werwingsfirma of -agentskap.
Indien jy liewer meeste van die tyd in die buitelug wil werk en kompeterend is, kan jy daaraan dink om 'n sportwerwer te word.
Wat doen 'n sportwerwer, ook bekend as 'n administrateur?
Hulle soek belowende sportpersone en bied hulle beurse by skole en universiteite aan of, as jy die volgende sportster werf, 'n aantreklike kontrak met 'n internasionale sportfederasie.
Hulle werk vir nasionale sportspanne en werf die beste spelers vir 'n span wat later die land verteenwoordig op nasionale en internasionale vlak. Hulle soek ook spanbestuurders en afrigters. 'n Sportwerwer moet sy sport baie goed ken, talent kan raaksien, en goeie onderhandelingsvaardighede hê. Werwers of sportadministrateurs het gewoonlik baie jare ondervinding as spelers of as administrateurs en dra kennis van spanne, afrigters en spelers oor die hele sportspektrum.
Sportwerwing begin reeds op laerskool waar nasionale onder-13- toernooie plaasvind en spelers met potensiaal raakgesien en gewerf word vir vooraanstaande hoërskole.
Hoërskole stuur hulle agente of werwers na die toernooie om talent te identifiseer. Van hierdie leerders word volledige hoërskoolbeurse en akkommodasie deur vooraanstaande hoërskole aangebied. Op hoërskool word jy raakgesien en weer deur professionele sportspanne gewerf.
Kolleges en universiteite stuur soms werwers uit na skolewedstryde waar potensiële goeie spelers geïdentifiseer word en ook beurse aangebied word.
Wat verdien hulle? Werwers op skoolvlak kry 'n vasgestelde salaris en byvoordele; op nasionale vlak kry agente 'n persentasie van die kontrakgeld wat spelers onder sy vaandel verdien. Hulle werk onafhanklik as agente vir nasionale en internasionale spelers.
Jy het 'n graad in kinesiologie, bemarking en sportbestuur nodig vir so 'n werk. Jy moet kennis dra van spanne, afrigters en spelers oor die hele sportspektrum.
Jy kan vir so 'n beroep voorberei terwyl jy nog op skool is deur nie net sport goed te ken nie maar byvoorbeeld ook deur met die administrasie van die sportspanne te help.